X Factor har, i modsætning til de fleste andre tv-talentkonkurrencer, rent faktisk givet os utroligt talentfulde kunstnere og grupper som One Direction, Leona Lewis og Fifth Harmony. Nu er spørgsmålet: Bliver Emilie Esthers navn snart det næste, der skal føjes til listen?

Det retoriske spørgsmål stiller bloggeren Bradley Stern på den amerikanske musikblog MuuMuse efter Emilies overbevisende X Factor-sejr i fredags.

Han sammenligner hendes vindersingle ’Undiscovered’ med den ”drømmende, melodiske og opløftende” popmusik, som vi blandt andet kender fra Ellie Goulding, Diana Vickers og svenske Tove Lo.

Læs også : Mor Inger efter sejren: Emilie er stadig vores pige

Emilies stemme er ”smuk og følelsesfuld”

MuuMuse blev grundlagt i 2007 af Stern, og er helliget musik og popkultur. Stern har været i både New York Times og MTV Buzzworthy med bloggen.

Og MuuMuse har faktisk kun ros til overs for den danske X Factor-vinder: Stern beskriver Emilie Esthers stemme som ”smuk og følelsesfuld”.

Det eneste negative, Stern har at sige i forbindelse med det nyslåede, danske X Factor-stjerneskud er, at hendes vindersingle ’Undiscovered’ ikke findes på den amerikanske udgave af musiktjenesten Spotify. Det gør den heldigvis på den danske ditto.

Læs også : DOWNLOAD Her kan du hente vindersangene

Emilie er allerede nummer 1 på iTunes

’Undiscovered’ er i øvrigt gået nummer et på iTunes-listen over mest populære sange i Danmark, hvor hele fire sange sange i top fem i øjeblikket har direkte forbindelse til X Factor.